地名: 通津 (京畿道, 都護府)
年: 1661.0

○庚午/以戶曹通津蟹梁査覈粘啓, 上命該曹, 推治誣訴宮奴, 又命罷黜通津縣監李䎘。 政院以李䎘雖有處事率爾之失, 宮奴旣以罪推治, 䎘又因不受宮奴狀見罷, 則恐有慊於處置得中之道矣。 上答曰。 事理之所當然者, 何慊之有哉。

○上御興政堂, 引見大臣及備局諸臣。 領議政鄭太和曰: "因判中樞宋時烈, 救荒收議, 玉堂抄進, 朱子救荒狀, 其條有七。 其一, 卽決囚程限也。 近來詞訟之官, 不念此義, 延拖不決, 以致滯獄, 不可不申飭中外矣。 其二, 卽黜責檢覆災傷, 欺罔失實官吏也。 我朝自國初, 亦有此法, 而近來紀綱解弛, 爲官吏者, 率多欺瞞, 其間虛實, 摘發甚難矣。" 右議政元斗杓曰: "康津一邑, 因縣監金澄上疏, 旣知檢覆失實, 特蠲其賦, 其他以災爲實之守令, 竝宜摘發科罪矣。" 太和曰: "其三, 卽乞推獻助之賞也。 卽今淳昌人楊雲擧, 饒於財, 多納米穀。 每於凶歲, 以私儲分濟飢民, 全活甚多, 似當先施賞典矣。" 斗杓曰: "雲擧於先朝, 特授嘉善帖辭而不受。 且聞其人亦合收用云, 如此之類, 不可無激厲之擧矣。"
                【後除雲擧爲司饔參奉。】
              
              太和曰: "其四, 卽水利廢壞處, 雇募作役也。 築堰貯水, 其利甚大, 而近來法令解弛, 擧皆廢墜。 目今破堰處冒耕者, 一切禁斷, 仍爲修築宜當矣。 其五, 卽募粟賑濟他處流民, 所在郡縣, 一體救活也。 募粟一款, 曾已稟定矣。 賣爵雖曰有傷名器, 而卽今形勞, 巳到十分渴急之地, 不得不如此也。 至於他處流民, 一體救活事, 則宜令諸道, 惕念擧行矣。 其六, 卽年分分數放免之外, 多發錢米, 准備賑濟, 累年殘零米及本年應納之米, 竝留本邑賑糶, 本年夏稅, 權行停止, 逋欠、私債, 竝行住催也。 私債與逋欠, 因趙復陽疏及玉堂箚, 有停捧之議。 殘零米, 卽今大同餘米之類, 而各邑多不捧留, 令道臣抽栍覈實, 未捧邑則不可不罪其守令矣。 其七, 卽州縣、村落盜賊之患, 固當禁約, 亦須先施威德, 使剛明使臣, 得以奉承宣布也。 我國之設討捕使、捕盜將, 或設幕伺察夜寇, 禁約之方, 可謂至矣, 而年比不登, 民無恒産, 相聚爲盜, 其勢固然。 熄盜之本, 惟在朝廷先施威德而已, 別遣使臣, 則徒貽廚傳之弊。 片時周行, 何能止常常竊發之盜乎? 此則勿遣可矣?" 上竝從之。 上曰: "外方賑濟, 例於官門設置云, 大邑則外村距官門甚遠, 飢民似難齊會來哺矣。" 斗杓曰: "大邑則或外倉或遠村, 加設數處, 以便聚食矣。" 太和曰: "外處設粥守令, 亦時周行親審, 則可無虛踈之弊。 而飭勵守令, 在於監司, 民有飢死者, 監司難免其罪矣。" 上曰: "別遣御史, 檢覈賑政, 則頗有所益乎?" 太和曰: "御史瞥然巡視, 未必有實效, 秪益其煩弊, 不如不送矣。" 上曰: "玉堂箚所陳逋糴之弊, 何至此極?" 太和曰: "每年未捧, 此固守令之過, 第近歲連値凶歉, 守令雖欲督捧, 其勢亦難。 其中或有死亡與流徙者, 侵徵之擧, 至及於族隣, 誠冤矣。" 上命諸道, 詳査指徵無處之類, 啓聞後處置。 太和又曰: "玉堂箚中, 陳扈衛軍官革罷事矣。 反正初危疑之際, 有此權設, 而今則異前, 別無關緊於宿衛, 國儲罄竭之時, 徒費廩粟, 臣與左相, 皆謂可罷, 而右相持難矣。" 斗杓曰: "滿千軍官, 多有才勇, 一時罷遣, 誠爲可惜。 臣意則以爲, 決不可罷。" 副提學兪棨, 力言其不可不罷, 上曰: "原任大臣處, 收議可也。" 太和又曰: "玉堂箚中, 陳訓局軍兵減額, 及設置軍資別倉事, 設倉則必須變通各衙門、諸宮家漁箭、鹽盆, 而後, 方可議定矣。" 棨又力陳軍額不可不減, 漁箭、鹽盆不可不移補軍資。 斗杓曰: "軍兵勿爲加抄, 則自減於元額, 漁箭、鹽盆元數不多, 雖罷似無大益。" 棨曰: "分占則雖少, 合聚則亦不貲矣。" 上曰: "軍兵則已令有闕勿補, 姑且觀勢, 而別倉則各衙門、諸宮家、各道監兵水營漁箭、鹽盆, 都數幾何? 竝令査覈後, 處之可也。" 太和又曰: "玉堂箚中, 陳兒弱收布蠲免事, 兒弱之類, 其數萬千, 每年減除, 則國用隨竭, 誠非可繼之道。" 棨又力陳, 其哀矜之狀, 又曰: "雖以利害言之, 兒弱增年錄案, 年未五十而老除, 今若待其長成而收布, 至實年六十始除, 則五十後收捧, 足當兒弱時蠲減之數, 計量多少, 實無差殊。 而國家徒急目前之需, 不思善處之道, 厲民取怨, 深可惜也。" 太和請姑減今年收布, 上從之。 棨曰: "漕、水軍兒弱之弊, 尤甚, 亦不可不變通也。" 兵曹判書洪命夏曰: "漕、水軍世傳其役, 軍役中最苦者也。 歲抄時丁壯之難得, 比他兵尤甚。 漕軍則有裝船、納糧之役, 水軍則有立番、水操之役, 一番應役, 已費半年之資, 壯者猶難支, 況兒弱乎? 樂歲尙不堪, 況凶年乎? 棨言誠是, 而第竝爲減除, 則經費難支矣。" 棨曰: "水軍則名雖立番, 而邊將捧其番布, 率多私用, 徒取軍民之怨, 而備禦則虧踈誠可寒心。 如此凶歲, 
                〔姑〕
              罷立番, 亦或一道也。" 太和曰: "脫有緩急, 無軍之船, 將何用之? 且邊將放軍收布, 雖曰可惡, 居在山峽者, 不閑操舟, 雖使立番, 特是無用之軍。 而裹糧留滯, 不堪其苦, 故雇立鎭下之兵。 一以除遠來久留之弊, 一以爲土兵衣食之資, 其間雖不無邊將濫雜之事, 若罷番軍, 則遠近之人, 俱病矣。" 太和又曰: "玉堂箚中, 陳御營軍除番事。 故相臣李時白, 始爲此論, 今亦行之無難矣。" 棨又繼陳, 上從之。 太和又曰: "頃有僧尼還俗之敎, 此甚盛擧。 而有難猝行者, 玉堂箚亦言之矣。" 上曰: "子亦更思之, 沙汰固當, 而不無紛擾之患, 外方則姑徐, 城中兩尼院, 先爲革罷如何?" 太和曰: "此是歷代帝王所未有之盛節, 聖上若果斷然行之, 豈不爲美事? 而第聞後宮之年老無依者, 例居尼院云, 今若猝罷, 此屬恐無所歸矣。" 上曰: "宣廟朝承恩尙宮朴氏, 老而無依, 落髮爲尼, 出居慈壽院, 今已逝矣。" 棨曰: "尼院毁撤之敎, 實出(闢)
                〔辟〕
               異端之至意。 況先朝後宮, 不宜出住尼院, 豈可以此有所拘礙乎?" 上曰: "城內兩尼院, 竝皆革罷, 尼年四十以下者, 竝令還俗許嫁, 老無所歸者, 盡黜城外尼院, 而年雖過限, 欲還俗者聽, 且慈壽院奉安列聖位板, 依頃年奉恩寺例, 令禮官埋安事, 速卽擧行, 兩院尼還俗者幾何, 放出城外者幾何? 竝一一啓知可也。" 太和又曰: "通津蟹梁事, 臺啓已久, 玉堂箚又如此, 宜寢, 更査亟治宮奴也。" 棨曰: "幺麿宮奴, 欺蔽天聰, 縱恣無忌之狀, 人皆駭憤。 殿下以臺啓與臣等之箚, 爲營救李䎘之地耶? 不然, 殿下何惜一宮奴, 而不從公論耶? 殿下若不治如許鼠輩, 則將何以懲奸細, 而立體統乎?" 左相沈之源曰: "事甚瑣細, 而自上久靳兪音, 下情深切疑惑矣。" 上曰: "此有難便之事, 已令更査, 觀其査啓而處之, 未晩也。" 太和又曰: "臺諫數遞之弊, 玉堂箚言之, 此宜變通, 而其間亦有未易者矣。" 上曰: "此弊已久, 何以則可祛耶?" 棨曰: "除關係廉隅事外, 切勿許遞, 乃是祛弊之道也。" 太和曰: "臺官體面, 異於庶僚, 帶推行公, 亦似不當。" 命夏曰: "厭避臺諫者, 或有不作月課, 不寫朔書, 或路逢宰相, 故犯不避, 引咎圖遞者, 誠可寒心矣。" 上曰: "朝臣陳戒於君, 則必曰正心, 而行己則如此, 其可謂正心乎? 士大夫讀古書, 立朝事君, 而有此欺君之事, 殊未可曉也。" 棨曰: "有關廉隅而引入, 則可恕, 厭避故犯之類, 誠可痛也。" 執義睦兼善曰: "蟹梁事逐日論啓, 而今日入侍大臣、儒臣之所達, 尤切於本府啓辭, 可見群情之愈鬱也。 請賜允兪。" 又啓船隻定數, 請罷內司官員。 上竝不從, 仍謂承旨李慶徽曰: "明禮、壽進、於義等宮及內需司船隻外, 其餘諸宮家船隻, 以外方二隻, 京江四隻定數, 其餘竝令收稅, 各衙門船隻, 則令該曹定數稟處。" 正言呂聖齊啓: "臺諫引嫌數遞, 誠爲痼弊。 頃日處置憲官也, 特命勿遞, 實是聖上矯弊之盛意, 而臺臣去就, 異於庶官, 未有定規之前, 斷無旣遞還仍之理, 故臣又請遞矣。 今聞玉堂箚中, 以因襲近規, 未克將順斥之。 再誤之失, 臣實當之。" 引避, 請遞, 上答以勿辭。 判尹李浣曰: "臣於先朝, 曾陳砲保充定之弊, 請以諸般冒屬之類, 査定餘丁, 以爲移充砲保之代, 則以畢査後更稟, 爲敎矣。 今已査得,則其數至於二千三百餘名, 未知何以爲之。" 上曰: "一千五百名, 移給都監, 可也。"

○庚午/以戶曹通津蟹梁査覈覆啓, 上令該曹推治誣訴宮奴, 又命罷通津縣監李䎘。 政院啓曰: "李䎘雖有處事率易, 措語不愼之失, 原其本情, 豈有他哉? 前後査覈小無參差, 而罷
                〔黜〕
              之命, 出於意外, 恐有歉於處置得中之道矣。" 上答曰: "事理之所當然, 何歉之有哉?" 蓋縣境多有民家蟹梁, 而䎘不禁, 且責宮奴以爾等作挐, 無異昏朝云云, 故有此敎。